Teltowin sijainti Potsdam-Mittelmarkin piirikunnassa. Pienemmässä kuvassa piirikunnan sijainti Brandenburgin osavaltiossa.
**Teltow** on kaupunki Brandenburgin osavaltiossa Saksan koillisosassa. Berliinin suurkaupunkialueella sijaitsevassa vuonna 1265 kaupunkioikeudet saaneessa Teltowissa toimii useita korkean teknologian yrityksiä.

Maantiede
---------

Teltow sijaitsee moreenitasangolla Brandenburgin keskiosassa ja piirikuntansa koilliskulmalla. Se rajoittuu pohjoisessa Teltowin kanavaan, joka erottaa sitä Berliinistä. Teltowin etäisyys Berliinin keskikaupungilta on noin 17 kilometriä lounaaseen.

Historia
--------

Katu Teltowin vanhassakaupungissa
Teltow sai kaupunkioikeudet 6. huhtikuuta 1265. Kyseinen dokumentti on samalla ensimmäinen kirjallinen maininta Teltowista. Vuonna 1375 Teltowin väkiluku oli noin 800 ja tärkeimpiä elinkeinoja olivat maatalous, oluenpaneminen ja käsityöläisyys. Uusi aika toi mukanaan reformaation ja Teltowissa valta siirtyi 1571 jälleen vaaliruhtinaille. Teltow koki vuosina 1520–1801 seitsemän tuhoisaa tulipaloa ja vuonna 1566 kaupunkia koetteli rutto. 1600-luvun alkupuoliskolla Teltow kärsi kolmikymmenvuotisesta sodasta ja useista kulkutaudeista. Niiden seurauksena kaupunki näivettyi pahoin. Vuoden 1711 kaupunginpalon jälkeen teltowilaiset alkoivat kasvattaa Teltowin nauriita (Teltower Rübchen).

Teltowin vuosisataisia mahtisukuja olivat Schwanebeckit ja Wilmerdorfit, joiden valta mureni vasta 1808 tehdyn uudistuksen myötä. Kaupunki kasvoi ja kehittyi voimakkaasti 1800-luvun aikana ja edelleen 1900-luvulla. Toinen maailmansota katkaisi myönteisen kehityksen. Tuhottuja teollisuuslaitoksia ja infrastruktuuria jälleenrakennettiin sodan jälkeen. DDR:n aikana sähköteollinen tuotanto oli merkittävä elinkeino, mutta Saksojen jälleenyhdistymisen myötä Teltowin teollisuus osoittautui auttamattoman kilpailukyvyttömäksi. Sijainti Berliinin kyljessä avitti kaupunkia uuteen nousuun ja sen historiallista vanhaakaupunkia alettiin saneerata 1990-luvulla. Vuonna 1994 Teltowiin liitettiin Ruhlsdorfin kunta.

Teltowin vanhakaupunki on säilynyt varsin hyvin. Siellä on muun muassa Pyhän Andreaksen kirkko eli St. Andreaskirche, jonka torni on kaupungin historiallinen maamerkki. Kirkon vanhimmat rakenteet ovat 1200-luvulta.

Talous ja liikenne
------------------

Teltowissa toimii lukuisia korkean teknologian yrityksiä. Teltowin rautatieasema (Bahnhof Teltow) sijaitsee rataosuudella Berliini–Halle. Toinen asema, Bahnhof Teltow Stadt, on paikallisjunaliikenteen käytössä.

Lähteet
-------

1. ↑  Bevölkerungsentwicklung und Bevölkerungsstand im Land Brandenburg September 2022 *Statistik-Berlin-Brandenburg.de*. Statistik Berlin-Brandenburg. Viitattu 11.1.2023. (saksaksi)
2. ↑  Entfernung von Teltow, Deutschland nach Berlin, Deutschland *Entfernungsrechnerkm.com*. Viitattu 11.1.2023. (saksaksi)
3. 1 2  Geschichte *Teltow.de*. Stadt Teltow. Viitattu 11.1.2023. (saksaksi)
4. ↑  Sehenswürdigkeiten *Teltow.de*. Stadt Teltow. Viitattu 11.1.2023. (saksaksi)
5. ↑  Technologiestandort *Teltow.de*. Stadt Teltow. Viitattu 11.1.2023. (saksaksi)
6. ↑  Mobilität *Teltow.de*. Stadt Teltow. Viitattu 11.1.2023. (saksaksi)

Aiheesta muualla
----------------

* Teltow, Brandenburg, Saksa — Sunrise, Sunset and Daylength

CommonsCommons
Wikimedia Commonsissa on kuvia tai muita tiedostoja aiheesta **Teltow**.
Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: de:Teltow 

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat

 |
|  |
| Maantieteelliset | 
* MusicBrainz area

 |

 |